সমকাল প্রতিবেদক  আগামীতে হরতালে যানবাহন চালানো ও তেজগাঁও শিল্প এলাকাকে সুন্দর পরিচ্ছন্ন হিসেবে গড়ে তোলার সংকল্প ব্যক্ত করেছেন ট্রাক মালিক ও শ্রমিকরা। তারা বলেছেন, হরতালে রাজনৈতিক নেতাদের কলকারখানা, অফিস চলে, অনেক দোকানপাট খোলা থাকে, আর্থিকভাবে ক্ষতিগ্রস্ত হন যানবাহন মালিক ও শ্রমিকরা।  গতকাল সোমবার সকালে তেজগাঁও শিল্প এলাকায় বেসরকারি টিভি চ্যানেল চ্যানেল টোয়েন্টি ফোর-এর কার্যালয়ে অনুষ্ঠিত এক মতবিনিময় সভায়  অন্যান্যের মধ্যে বক্তব্য রাখেন এফবিসিসিআই সভাপতি এ. কে, আজাদ, স্থানীয় সাংসদ  আসাদুজ্জামান কামাল, জাতীয় পার্টির মহাসচিব সাংসদ এবিএম রুহুল আমীন হাওলাদার, সমকাল সম্পাদক গোলাম সারওয়ার ও বাংলাদেশ ট্রাক মালিক সমিতির সভাপতি রুস্তম আলী।  এ. কে. আজাদ হরতালের ধ্বংসাত্মক রাজনীতি থেকে বেরিয়ে এসে আন্দোলনের বিকল্প খোঁজার জন্য রাজনৈতিক দলগুলোর প্রতি তার আহ্বান পুনর্ব্যক্ত করেন। তিনি বলেন, হরতালে সৃষ্ট রাজনৈতিক অস্থিরতায় ব্যবসা-বাণিজ্যের অপূরণীয় ক্ষতি হচ্ছে। তিনি তেজগাঁও শিল্প এলাকা যানজটমুক্ত পরিচ্ছন্ন এলাকা হিসেবে  গড়ে তুলতে স্থানীয় সাংসদের সহযোগিতা কামনা করে বলেন, এ উদ্যোগে স্থানীয় ট্রাক মালিক ও শ্রমিকদেরও সংশ্লিষ্ট করতে হবে।  সাংসদ আসাদুজ্জামান কামাল বলেন, তেজগাঁও শিল্প এলাকার রাস্তায় নির্বিঘ্ন চলাচলের জন্য রাস্তাগুলো খোলামেলা করতে সবাইকে ভূমিকা রাখতে হবে। তিনি জানান, এ এলাকায় রাস্তা সংস্কারের কাজ চলছে। শিগগিরই এই এলাকাকে বাণিজ্যিক এলাকা হিসেবে ঘোষণা করা হবে। হরতাল পরিহারে এফবিসিসিআই সভাপতির বক্তব্যও তিনি সমর্থন করেন।  রুহুল আমীন হাওলাদার বলেন, সবাইকে হরতালের চর্চা ছেড়ে গঠনমূলক রাজনীতিতে মনোনিবেশ করতে  হবে। তিনিও তেজগাঁওয়ে ট্রাক টার্মিনাল তৈরির দাবি সমর্থন করেন।  ট্রাক মালিক সমিতির সভাপতি রুস্তম আলী বলেন, হরতালে নেতাদের কলকারখানা চলে, অফিস চলে। বাস-ট্রাক চললে আগুন দেওয়া হয়। হরতালে পরিবহন মালিক-শ্রমিকদের ক্ষতি অপূরণীয়। তিনি তেজগাঁও শিল্প এলাকায় রাস্তায় স্বাভাবিক যান চলাচলের জন্য কোনো পদক্ষেপ নেওয়া হলে তাতে সহযোগিতার আশ্বাস দেন। তিনি বলেন, আমরা রাস্তার ওপর যত্রতত্র ট্রাক রাখতে চাই না। আমরা এখানে একটি মিনি ট্রাক টার্মিনাল চাই। এ ব্যাপারে সহযোগিতা চাইলে স্থানীয় সাংসদ তাতে সম্মতি দিয়ে বলেন, এ দাবি পূরণে আমরা  সবাই কাজ করব।  অনুষ্ঠানে আরও বক্তব্য রাখেন_ মহাখালী আন্তঃজেলা বাস-মিনিবাস মালিক সমিতির সাধারণ সম্পাদক আবুল কালাম, আঞ্চলিক শ্রমিক লীগ সভাপতি শামছুল হক শামছু, মহাখালী আন্তঃজেলা বাস-মিনিবাস শ্রমিক ইউনিয়নের সাধারণ সম্পাদক সহিদ উল্লাহ সদু, ট্রাক ড্রাইভারস ইউনিয়নের সভাপতি মনির হোসেন, ট্রাক ড্রাইভারস ইউনিয়নের যুগ্ম-সাধারণ সম্পাদক সাদেক হোসেন, ট্রাক ড্রাইভারস অ্যাসোসিয়েশনের কার্যকরী কমিটির সদস্য হুমায়ুন কবির, ট্রাক মিস্ত্রি ওয়েলফেয়ার সমিতির সাধারণ সম্পাদক জহির আলী, ৩৭ নম্বর ওয়ার্ড আওয়ামী লীগের সভাপতি  সফিউল্লাহ সফি, ৩৭ নম্বর ওয়ার্ডের সাবেক কমিশনার তালুকদার সরোয়ার হোসেন, সাধারণ সম্পাদক রহুল কুদ্দুস তপন, নগর যুবলীগ নেতা বশির আহমেদ বাছির, ৩৭ নম্বর ওয়ার্ড আওয়ামী লীগের সাংগঠনিক সম্পাদক এবিএম জাহাঙ্গীর আলম এবং তেজগাঁও শিল্পাঞ্চল থানা আওয়ামী লীগ নেতা আইয়ুব আলী খান।